### NN 37/2017 (14.4.2017.), Odluka o gradskim porezima Grada Garešnice

Grad Garešnica

799

Na temelju članka 20. i članka 42. Zakona o lokalnim porezima (»Narodne novine«, broj 115/16) i članka 37. Statuta Grada Garešnice (Službeni glasnik Grada Garešnice, broj 2/13), Gradsko vijeće Grada Garešnice na 25. sjednici održanoj 29. ožujka 2017. godine, donijelo je

ODLUKU

O GRADSKIM POREZIMA

I. OPĆE ODREDBE

Članak 1.

Ovom se odlukom utvrđuju vrste poreza, stope, visina, način obračunavanja i plaćanje gradskih poreza koji su vlastiti izvor prihoda Grada Garešnice.

II. VRSTE POREZA

Članak 2.

Gradu Garešnici pripadaju sljedeći porezi:

1. Prirez porezu na dohodak

2. Porez na potrošnju,

3. Porez na korištenje javnih površina.

1. Prirez porezu na dohodak

Članak 3.

Prirez porezu na dohodak plaćaju obveznici poreza na dohodak s područja Grada Garešnice sukladno odredbama Zakona o lokalnim porezima (»Narodne novine«, broj 115/16), Zakona o porezu na dohodak (»Narodne novine«, broj 115/16) i Pravilnika o porezu na dohodak (»Narodne novine«, broj 1/17).

Članak 4.

Osnovica prireza porezu na dohodak je porez na dohodak utvrđen sukladno Zakonu o porezu na dohodak i Pravilniku o porezu na dohodak.

Članak 5.

Prirez porezu na dohodak plaća se po stopi od 10 % na osnovicu iz članka 4. ove Odluke.

Prirez porezu na dohodak prihod je proračuna Grada Garešnice.

Poslove u vezi s utvrđivanjem i naplatom prireza poreza na dohodak obavlja Porezna uprava.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima na području Grada Garešnice.

Članak 7.

Obveznik poreza na potrošnju je pravna i fizička osoba koja pruža ugostiteljske usluge.

Članak 8.

Osnovica poreza na potrošnju je prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Članak 9.

Porez na potrošnju plaća se po stopi od 3%.

Članak 10.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz stavka 1. ovog članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obrazac iz stavka 2. ovog članka predaje se nadležnoj ispostavi Porezne uprave, na način propisan Zakonom o lokalnim porezima.

Poslove u vezi s utvrđivanjem i naplatom poreza na potrošnju obavlja Porezna uprava.

3. Porez na korištenje javnih površina

Članak 11.

Porez na korištenje javnih površina plaćaju pravne i fizičke osobe koje koriste javnu površinu na području Grada Garešnice.

Članak 12.

Porez na korištenje javnih površina plaća se:

– zona I (Trg hrvatskih branitelja, Ulica Vladimira Nazora) 1,50 kn/m² mjesečno

– zona II (ostale ulice u Garešnici) 1,00 kn/m² mjesečno

– zona III (prigradska naselja) 0,50 kn/m² mjesečno.

Članka 13.

Porez na korištenje javnih površina plaća se mjesečno i to samo za mjesec kada se koristi javna površina.

Poslove u vezi s utvrđivanjem i naplatom poreza na korištenje javnih površina obavlja Porezna uprava.

III. PRIJELAZNE I ZAVRŠNE ODREDBE

Članak 14.

Ova Odluka stupa na snagu osmoga dana od dana objave u Službenom glasniku Grada Garešnice, osim odredbi o prirezu porezu na dohodak koje stupaju na snagu prvoga dana u mjesecu nakon objave u »Narodnim novinama«.

Članak 15.

Danom stupanja na snagu ove Odluke prestaje važiti Odluka o gradskim porezima (Službeni glasnik Grada Garešnice 1/08) i Odluka o prirezu poreza na dohodak (»Narodne novine«, broj 45/02).

Članka 16.

Ova Odluka objavit će se u »Narodnim novinama« i Službenom glasniku Grada Garešnice.

Klasa: 410-01/17-01/2

Urbroj: 2123/01-01-17-1

Garešnica, 29. ožujka 2017.

Predsjednik Gradskog vijeća
 Željko Starčević, v. r.